**Барыл**

**Саха тылын, литературатын уонна култууратын**

**учууталларын II өрөспүүбүлүкэтээҕи сийиэһин**

**ТҮМҮК ДОКУМУОНА**

Саха тылын, литературатын уонна култууратынучууталларын II өрөспүүбүлүкэтээҕи сийиэһэ2022 сыл сэтинньи 22-24 күнүгэр Дьокуускай куоракка Саха АССР тэриллибитэ 100 сылын, саха суругун-бичигин төрүттээччи С.А. Новгородов төрөөбүтэ 130 сылын, Саха Өрөспүүбүлүкэтин «Тыллар тустарынан сокуон» ылыллыбыта 30 сылын көрсө ыытыллар.

Саха Өрөспүүбүлүкэтин бары улууһуттан, Дьокуускай куораттан 500 дэлэгээт, 10 бочуоттаах дэлэгээт уонна 41 ыалдьыт кытынна.

**Сийиэс сүрүн сыала**. Саха Өрөспүүбүлүкэтигэр саха тылын сайыннарыы, федеральнай судаарыстыбаннай үөрэх ыстандаартарын тиһигэр киллэрэн төрөөбүт тылбытын, литературабытын уонна култуурабытын үөрэтии ис хоһоонун, хаачыстыбатын, араас ньыматын, хааччыллыытын, идэлээх дьону бэлэмнээһини тэрийиини тупсарар, үрдэтэр туһунан дириҥ ис хоһоонноох кэпсэтиини тэрийии, сүбэлэһии, быһаарсыы, чопчулаһыы, инники үлэлиир хайысхалары торумнааһын.

Үлэ түмүгүнэн, сийиэс дэлэгээттэрэ саха тылын, литературатын уонна култууратын кэнчээри ыччакка тиэрдэр, сайыннарар туһугар маннык этиилэри тириэрдэллэр.

1. **Саха Өрөспүүбүлүкэтин Бырабыыталыстыбатыгар:**

* саха тылын, литературатын уонна култууратын үөрэтии кэнсиэпсийэтин ырытан бигэргэтэргэ;
* саха тылын, литературатын уонна култууратын учууталларын иккис өрөспүүбүлүкэтээҕи сийиэһин түмүк оҥоhуллубут докумуонун олоххо киллэрэр дьаһаллардаах былааны бигэргэтэргэ;
* «2020-2024 Саха Өрөспүүбүлүкэтигэр судаарыстыбаннай уонна дьиҥ таhымнаах тыллары харыстааһын уонна сайыннарыы» СӨ судаары стыбаннай бырагыраамата ыытар үлэтин кэҥэтэргэ, өйүүргэ;
* төрөөбүт тыл уонна литература учууталларыгар, иитээччилэригэр, эбии үөрэхтээhин педагогтарыгар “Төрөөбүт тылы уонна култуураны сайыннарыыга кылаатын иhин” Саха Өрөспүүбүлүкэтин анал бэлиэтин олохтуурга;
* оскуолаҕа киириэн иннинээҕи саастаах оҕо норуотун култууратын билсиhэригэр, иҥэринэригэр анаан “Олонхо дьоруойдара” (Олонхо ис хоhоонунан сыахайдары (куукулалары)) бырайыагы үбүлүүргэ;

1. **Саха Өрөспүүбүлүкэтин Ил Дарханыгар Тыл бэлиитикэтин сэбиэтигэр:**

* таба суруйуу нуорматын олоххо киллэргэ үлэни ыытарга;
* терминнэри тылбаастыыр, сүрүннүүр үлэни күүһүрдэргэ.

1. **Саха Өрөспүүбүлүкэтин үөрэххэ уонна наукаҕа министиэристибэтигэр уонна үөрэх тэрилтэлэригэр:**

* бырайыак быhыытынан оҥоhуллубут саха тылын, литературатын уонна култууратын үөрэтии кэнсиэпсийэтин ырытан Саха Өрөспүүбүлүкэтин Бырабыыталыстыбатыгар бигэргэтиигэ киллэрэргэ;

*оскуола иннинээҕи оҕолору иитии-үөрэтии таhымыгар*

* оҕолор тэрилтэлэригэр төрөөбүт тылы иҥэрэр иитэр-үөрэтэр эйгэни тэрийиигэ методическай сүбэлэри оҥорорго (оонньуурдарга, оонньууларга, уус-уран айымньылары);
* оскуолаҕа киириэн иннинээҕи саастаах оҕо тэрилтэлэригэр төрүт тыл эйгэтин тэрийии, анал муннуктары оҥорорго;
* иитээччигэ, төрөппүккэ аналлаах “Төрүт тыллар” порталга туспа хайысханы оҥорорго;
* төрөппүттэргэ оҕону икки тылынан иитии (билингвизм) көрүҥнэрин, иитии мадьыалларын билиһиннэрэргэ;
* оҕо төрөөбүт төрүт тылынан саҥарарыгар төрөппүттэри кытта туhаннаах улэни, күрэстэри ыытарга (“Дьиэ кэргэн төрүт тылынан ааҕыылара”, “Аман Өс” о.д.а.).

*орто оскуолаҕа иитии-үөрэтии таhымыгар*

* хас биирдии оскуоланы саха тылыгар, литературатыгар уонна култууратыгар аналлаах лабораторияларынан хааччыйарга;
* үөрэх бары тэрилтэлэригэр хас биирдии оҕо төрөөбүт төрүт тылын үөрэтэригэр бары кыаҕы туhанан сөптөөх усулуобуйаны тэрийэргэ;
* үөрэх бары тэрилтэлэригэр **саха норуотун** үгэстэрин, сиэрин –туомун, култууратын билиhиннэрэр эйгэни тэрийэргэ;
* саха тылыгар үөрэтии ис хоһоонун уларытан, тыл саппааһын байытар, ситимнээх саҥаны сайыннарар үлэни күүһүрдэр тосхоллоох учуобунай босуобуйалары оҥорорго;
* “Саха тыла – өрөспүүбүлүкэ судаарыстыбаннай тыла” үөрэтии бырагырааматынан саҥардыллыбыт ФГОС ирдэбилигэр сөп түбэhэр учуобунай босуобуйалары таhаарарга;
* “Саха тыла – өрөспүүбүлүкэ судаарыстыбаннай тыла” үөрэтии бырагыраама бэрээдэгин, чааһын чопчулуур сыаллаах методическай сүбэлэри оҥорорго;
* саха тылын, литературатын, култууратын учуутала атын эригийиэн уопутун атастаһар услуобуйатын тэрийэргэ;
* сүрүннүүр орто үөрэх аттестаатын ылыыга түмүктүүр хонтуруолунай үлэҕэ араас көрүҥү оҕо талыытыгар эбии киллэрэргэ: тылбаас, тэттик тиэкис суруйуу, дакылаат көмүскээһин о.д.а.;
* “Төрүт тыллар” порталга оҕо тылын байытарыгар, билиитин кэҥэтэригэр туһуламмыт бэйэ дьарыктанар үлэ араас көрүҥэ (тренажер) киллэрэргэ;
* үөрэх кыһатын бары биридимиэтигэр саха олоҕор-дьаһаҕар сыһыаннаах матырыйаал “Төрүт тыллар” порталга таҥыллан киллэрэргэ;
* уруокка, оскуолаҕа күннэтэ туттарга сахалыы тиэрмин ыйынньыгын оҥотторон учууталларга тарҕатарга, идэлээх дьон анал методическай сүбэлэрин тэрийэргэ;
* саха ситимнээх саҥатын сайыннарар сыаллах медиакиинэри, телестудиялары оҕолор тэрилтэлэригэр үлэлэтэргэ;
* үөрэх тэрилтэлэригэр **саха норуотун** үгэстэрин утумнуур уус кыhаларын арыйарга;
* кылаас таhынааҕы «Дьоhун кэпсэтиигэ» национальнай, этнокултуурунай уратылары киллэрэн анал методическай сүбэлэри оҥорорго, тарҕатарга;
* төрөөбүт тылынан иитиигэ-үөрэтиигэ, саха тылын, литературатын уонна култууратын үөрэтиигэ аналлаах сэминээрдэри, куурустары тэрийэргэ, методическай үлэни күүһүрдэргэ.

*эбии үөрэх ситимигэр*

* саха тылын, литературатын уонна култууратын үөрэтиигэ-иитиигэ аналлаах күрэхтэри, көрүүлэри, куонкурустары ыытарга;
* хас биирдии эбии үөрэхтээhин тэрилтэтигэр төрөөбүт тылынан үөрэтиигэ хайысхаламмыт куруhуоктар бырагыраамаларын оҥорон үлэлэтэргэ;
* төрөөбүт тылы үөрэтиини көҕүлүүр эбии үөрэхтээhин тэрилтэлэрин бастыҥ уопуттарын өрөспүүбүлүкэҕэ тарҕатарга.

*орто анал үөрэх ситимигэр*

* орто үөрэх кыһатыгар саха тылын бырагырааммата тупсарыллан, чочуллан, бары үөрэх тэрилтэтигэр биир буоларын ситиһэргэ;
* орто анал үөрэххэ сөптөөх универсальнай учуобунай босуобуйаны таҥан оҥорорго уонна таhааран тарҕатарга;
* орто анал үөрэхтээһиҥҥэ туттуллар идэҕэ сыһыаран тылдьыттары, босуобуйаны бэчээккэ таһаарарга;
* орто анал үөрэх устудьуоннарыгар саха тылыгар, литературатыгар уонна култууратыгар өрөспүүбүлүкэтээҕи олимпиада балаһыанньатын оҥорон сыллата ыытарга;
* сахалыы тыллаах уһуйаан иитээччилэрин, алын сүһүөх кылаас учууталларын, эбии үөрэхтээһин педагогтарын бэлэмниир анал бырагыраамаларын арыйарга;
* сахалыы тыллаах уһуйаан иитээччилэрин, алын сүһүөх учууталларын, эбии үөрэхтээһин педагогтарын бэлэмниир үөрэх кыhаларыгар методиканы саха тылынан үөрэтиини кэҥэтэргэ;
* учууталлары бэлэмнээн таһаарар орто анал үөрэхтэргэ оскуолаҕа үөрэтиллэр биридимиэттэри үөрэтии методиката саха тылынан ыытылларын ситиһэргэ;
* орто анал үөрэх устудьуонун билиитин таһымыттан, үөрэнэр идэтин хайысхаларыгар туһаайан тус-туһунан бырагыраамалар «Якутский язык в профессиональной деятельности», «Коммуникативный курс якутского языка», «Разговорный якутский язык», «Якутский язык для невладеющих» барылларын оҥорорго;
* идэҕэ бэлэмниир орто анал үөрэх тэрилтэлэригэр саха тылын, литературатын уонна култууратын үөрэтэр преподавателлэр методическай түмсүүлэрин үлэтин күhүүрдэргэ;
* үөрэх тэрилтэлэригэр төрүт эйгэни тэрийэргэ, анал муннуктары оҥорорго.

1. **М.К. Аммосов аатынан Хотугулуу-Илиҥҥи федеральнай университекка, Саха Өрөспүүбүлүкэтигэр баар орто анал уонна үрдүк үөрэх тэрилтэлэригэр:**

* устудьуоннарга эбии үөрэх быһыытынан төрүт үгэскэ уһуйар куруһуоктары, куурустары ыытыллар үлэни тиhигин быспакка ыытарга (хомус, олоҥхо, тойук, иис, уус, о.д.а);
* идэҕэ бэлэмниир үрдүк үөрэх тэрилтэлэригэр саха тылын, литературатын уонна култууратын үөрэтэр преподавателлэр методическай түмсүүлэрин үлэтин үксэтэргэ;
* «Тыл киинин» арыйан, нэһилиэнньэҕэ саха тылын үөрэтэр, эспиэртиир-консультациялыыр, тылбаастыыр, эрэдээксийэлиир өҥөнү оҥорууну тэрийэргэ;
* өрөспүүбүлүкэ үрдүк үөрэҕин кыһаларыгар саха тылын, литературатын, төрүт култууратын үөрэтэр кэбиниэттэри, хаапыдыралары арыйарга;
* идэҕэ бэлэмниир үрдүк үөрэх тиһигэр эрэгийиэн уратытын учуоттуур оскуолаҕа киириэн иннинээҕи саастаах оҕолор тэрилтэлэригэр базовай кафедраны тэрийэн устуодьуоннар үөрүйэхтэрин сайыннарыы, баар уопуту тиһиктээн туһанарга;
* сахалыы үөрэтэр исписэлиистэр саха тылын, духуобунай култууратын үөрэтии методикатын баһылыылларын туһугар үрдүк анал үөрэх тэрилтэлэригэр үөрэх бырагыраамаларыгар тустаах идэтийбит муодулларга методиканы саха тылынан үөрэтиини олохтуурга;
* үрдүк үөрэх кыһатын исписэлиистэрин бэлэмниир бары хайысхалар бырагырааматыгар саха тылын, литературатын уонна төрүт култууратын дьиссипилиинэ быһыытынан киллэрэргэ;
* сахалыы эйгэни тэрийэр исписэлиистэри бэлэмниир туһуттан, нууччалыы-сахалыы тылбаасчыт хайысхатын арыйарга.

1. **Саха Өрөспүүбүлүкэтин култуураҕа уонна духуобунаска министиэристибэтигэр:**

* оҕолорго аналлаах мультипликационнай киинэлэри устууга, тылбаастыырга, уус-уран уонна научнай-популярнай сахалыы айымньылары суруйууга тустаах үлэни элбэтэргэ;
* өрөспүүбүлүкэ тыйаатырдарын репертуардарыгар саха литературатын бырагырааматыгар киирбит айымньылар испэктээкиллэрин көрдөрүү үлэтин үксэтэргэ.

1. **Саха Өрөспүүбүлүкэтин сибээскэ уонна информационнай технологияҕа министиэристибэтигэр:**

* оҕолорго аналлаах туспа сахалыы ханаалы судаарыстыбаннай сакаас эбэтэр сорудах быһыытынан үлэлэтэргэ;
* сахалыы тыл-өс сыыппара эйгэтигэр куйаар ситимигэр үксүүрүгэр туhааннаах үлэни ыытарга;
* IT хампаанньалары кытары оҕолорго аналлаах куйаар ситимигэр ыытыллар сахалыы оонньуулары оҥорорго;
* дьон тоҕуоруһар, оҕо аймах сөбүлээн мустар сиригэр сахалыы хоһоон, кэпсээн, остуоруйа аудиозапиһа холбонон сахалыы эйгэ кэҥииригэр сөптөөх үлэни ыытарга.
* араадьыйа уонна тэлэбиидэнньэ пуондатыгар харалла сытар саха тылыгар, литературатыгар уонна култууратыгар аналлаах биэриилэри уонна киинэлэри үөрэх тэрилтэлэрэ босхо туһанар усулуобуйаларын тэрийэргэ;
* тэлэбиидэнньэ, куйаар ситиминэн оҕоҕо, төрөппүккэ аналлаах ийэ тылы, төрүт култуураны тарҕатар, үөрэтэр, сырдатар биэриилэр тиһигин быспакка баар буолалларын ситиһэргэ;
* оҕоҕо аналлаах сахалыы тыллаах араадьыйа үлэтин кэҥэтии, хайысхатын элбэтэргэ (сахалыы ырыалар, хоһооннор, кэпсээннэр, остуоруйалар, куонкурустар).

1. **Саха Өрөспүүбүлүкэтин ыччат дьыалатын уонна социальнай коммуникациялар министиэристибэтигэр:**

* төрөөбүт тылы, литератураны уонна култуураны үөрэтии хаачыстыбатын үрдэтэргэ, өйүүргэ туһуламмыт анал граннары олохтоон тиһиктээх үлэни ыытарга.

1. **Саха Өрөспүүбүлүкэтин наукаларын академиятын Төрөөбүт тыллары үөрэтэр, харыстыыр уонна сайыннарар киинигэр:**

* учуобунньугу оҥоруу научнай төрүтүн сүрүннээһин, тыл үөрэҕин, култууратын, истииллэрин, тыл салааларын истилиистикэтин, олоҥхо уонна суруйааччы тылларын үөрэтии боппуруостарыгар туһааннаах тэрилтэлэри, идэлээх дьону түмэн, ситимнээх үлэни тэрийэргэ;
* учуонайдар, методистар, учууталлар айар бөлөхтөрүн тэрийэн, үөрэх бары биридимиэтигэр сахалыы учуобунньуктары, босуобуйалары оҕо умсугуйан үөрэнэрин курдук оҥорору ситиһэргэ;
* учуобунньук сахалыы тылбааһын хаачыстыбатын үрдэтэр соруктаах тыл үөрэхтээхтэрин, учуонайдары, учууталлары түмэн, тылбаас киинин (түмсүүтүн) тиhигин быспакка ыытарга;
* “Саха тыла – өрөспүүбүлүкэ судаарыстыбаннай тыла” үөрэтии кууруhун ис хоһоонун, түмүк ирдэбиллэрин, сыаналыыр кэриҥнэрин чуолкайдыыр научнай чинчийиини тэрийэргэ;
* научнай чинчийии түмүгэр тирэҕирбит “Саха тыла – өрөспүүбүлүкэ судаарыстыбаннай тыла” үөрэтии кууруhун үөрэтэр саҥа бырагырааманы, учуобунньугу оҥорорго;
* Саха Өрөспүүбүлүкэтигэр тыллар туруктарын ырыҥалаан уонна билгэлээн көрөр дириҥ ис хоһоонноох, далааһыннаах чинчийиилэри ыытарга.

1. **Арассыыйа наукаҕа академиятын Сибиирдээҕи салаатын Гуманитарнай чинчийиигэ уонна хотугу аҕыйах ахсааннаах омуктар проблемаларын институтугар:**

* саха тылын национальнай корпуhун салгыы онорон, ситэрэн хас биирдии тылга интэриэстээх киhи туhатыгар таhаарарга.

1. **Саха Өрөспүүбүлүкэтин муниципальнай тэриллиилэригэр уонна олохтоох бэйэни салайыныы уорганнарыгар:**

* Саха Өрөспүүбүлүкэтин судаарыстыбаннай тылларын сайыннарар, тыл сокуона олоххо туттулларын хонтуруоллуур сыаллаах хас биирдии улуус, куорат баһылыгын таһымыгар Тыл сэбиэттэрин үлэлэрин тиhигин быспакка үлэлэтэргэ;
* үөрэх тэрилтэлэрин салайааччыларын үлэтин ситиһиитин сыаналыырга төрөөбүт тылынан иитэр-үөрэтэр усулуобуйаны тэрийиини, төрөөбүт тылы, литератураны уонна култуураны үөрэтии хаачыстыбатын ирдэбил быһыытынан киллэрэргэ;
* үөрэх тэрилтэлэригэр сахалыы иитэр-үөрэтэр бөлөхтөрү, кылаастары элбэтэр үлэни күүһүрдэргэ;
* сахалыы иитэр-үөрэтэр бастыҥ үөрэх тэрилтэлэригэр аналлаах граннары, бириэмийэлэри олохтуурга;
* саҥа тахсар үөрэх бырагыраамалара, учуобунньуктара уонна босуобуйалара хас биирдии оскуолаҕа, үөрэнээччигэ тиийэрин ситиһэргэ, үөрэх кинигэлэринэн хааччыллыы туругун сыл аайы хонтуруолуурга;
* саха тылын нэһилиэнньэ араас араҥатыгар киэҥник үөрэтэр үлэни үксэтэргэ, ыытыллар көрүҥүн элбэтэргэ;
* саха судаарыстыбаннай тыла улуус, нэһилиэк дьаһалтатын үлэтигэр киирэрин, дьаһаллар, уураахтар сахалыы тахсалларын, мунньахтар сахалыы баралларын ситиһэргэ;
* улуус, нэһилиэк, сир-дойду, уулуссалар ааттарын сахалыы барыйааннаан суруйар ирдэбили тутуһарга;
* куораттарга, нэһилиэктэргэ үөрэх уонна култуура тэрилтэлэрин: оҕо тэрилтэтин, оскуоланы, бибилэтиэкэни, култуура киинин, олоҥхо дьиэтин – саха тылын чөл хаалларар, сайыннарар туһугар ситимнээхтик, биир сүрүннээхтик үлэлэтэргэ.

(Сийиэс үлэтин түмүгүнэн эбии этиилэр киирэллэрэ күүтүллэр.

Этиилэргитин бу аадырыска ыытаргытыгар

protokols22@mail.ru)